Oikeusministeriö
Lainvalmisteluosasto
oikeusministerio@om.fi

Asia: Helsingin käräjäoikeuden lausunto luonnoksesta hallituksen esitykseksi esitutkinta- ja pakkokeinolainsäädännön täydentämiseksi
  
Viite: Oikeusministeriön lausuntopyyntö 29.6.2012, OM0004:00/2012 

Lausuntonaan Helsingin käräjäoikeus toteaa seuraavaa: 

Käräjäoikeudella ei ole huomautettavaa esitykseen. Käräjäoikeus pitää luonnoksessa esitettyjä muutoksia kannatettavina.

Käräjäoikeus kiinnittää lisäksi huomiota 1.1.2014 voimaan tulevan lainsäädännön kannalta seuraavaan:

Uuden pakkokeinolain 3 luvun 1 §:n 1 momentissa todetaan, että käräjäoikeuksien päivystyksestä kiireellisissä tapauksissa säädetään oikeusministeriön asetuksella. Myös 10 luvun 43 § sisältää viittauksen 3 luvun 1 §:ään. Ilmeisesti viittaus mahdollistaa sen, että vastaisuudessakin voidaan oikeusministeriön asetuksella antaa salaisia pakkokeinoja koskevia päivystykseen liittyviä toimialuemääräyksiä (asetus 1000/2003 2 § ja 3 §). Selvyyden vuoksi 10 luvun 43 §:n 1 momentti voisi kuitenkin sisältää määräyksen, että Helsingin käräjäoikeuden toimialue on koko maa asetuksessa määriteltyinä aikoina. Asetuksen tulee muutenkin vastata 1.1.2014 voimaan tulevan lainsäädännön määräyksiä ja olla sanamuodoltaan ei- tulkinnanvarainen.

Lausunnon ovat valmistelleet osastonjohtaja, käräjätuomari Jaana Niemitalo ja käräjätuomari Jukka Jaakkola.

Laamanni		Eero Takkunen